b"\n_START_ARTICLE_\nFructe de p\xc4\x83dure (film)\n_START_SECTION_\nRezumat\n_START_PARAGRAPH_\nNea Gheorghe (Nicolae Diaconu), care lucreaz\xc4\x83 ca muncitor forestier \xc3\xaen jude\xc8\x9bul Covasna, locuie\xc8\x99te \xc3\xaempreun\xc4\x83 cu numero\xc8\x99ii s\xc4\x83i copii \xc3\xaentr-un sat din creierul mun\xc8\x9bilor. Dup\xc4\x83 moartea so\xc8\x9biei sale, el s-a refugiat \xc3\xaen alcool. Grija cre\xc8\x99terii numero\xc8\x99ilor copii ai s\xc4\x83i a fost preluat\xc4\x83 de fiica sa mai mare, Amalia (Manuela Boboc), care a renun\xc8\x9bat la \xc8\x99coal\xc4\x83. Fata a crescut, este la v\xc3\xa2rsta adolescen\xc8\x9bei, iar mai mul\xc8\x9bi b\xc4\x83rba\xc8\x9bi \xc3\xaencep s\xc4\x83 o curteze, printre ei afl\xc3\xa2ndu-se \xc8\x99oferul de camion Grigore (Ion Fiscuteanu) sau locotenentul de mili\xc8\x9bie Octavian Vl\xc4\x83du\xc8\x9b (Marin Benea). Amalia nu este interesat\xc4\x83 \xc3\xaens\xc4\x83 de aspectele sentimentale, ea petrec\xc3\xa2ndu-\xc8\x99i timpul cu treburile gospod\xc4\x83re\xc8\x99ti, \xc3\xaenh\xc4\x83m\xc3\xa2nd calul Ionic\xc4\x83 pentru a trage vagonul cu lemne pe platform\xc4\x83 sau culeg\xc3\xa2nd fructe de p\xc4\x83dure pe care le vinde \xc3\xaen ora\xc8\x99ul din apropiere._NEWLINE_Prin\xc8\x99i \xc3\xaen timp ce transportau cu camionul lemne furate din p\xc4\x83dure, Grigore \xc8\x99i colegul s\xc4\x83u, Scarlat (\xc8\x98tefan Stoian), sunt aresta\xc8\x9bi \xc8\x99i trec pe la \xc3\xaenchisoare. Elibera\xc8\x9bi, ei trebuie s\xc4\x83 pl\xc4\x83teasc\xc4\x83 paguba produs\xc4\x83. Pentru a face rost de bani, fostul \xc8\x99ofer o convinge pe Lumini\xc8\x9ba (Mariana Mihu\xc8\x9b), o femeie ce lucra ca fotograf la un atelier din ora\xc8\x99, s\xc4\x83 se c\xc4\x83s\xc4\x83toreasc\xc4\x83 de form\xc4\x83. Femeia urma s\xc4\x83 primeasc\xc4\x83 5.000 lei plus banii de la dansul miresei, \xc3\xaen timp ce Grigore \xc3\xae\xc8\x99i p\xc4\x83stra banii r\xc4\x83ma\xc8\x99i, dup\xc4\x83 ce va deconta organizarea nun\xc8\x9bii. Aflat\xc4\x83 la ora\xc8\x99 pentru a vinde mure domnului Fulviu (Dinu Ianculescu), gestionarul unui magazin de rochii de mireas\xc4\x83, Amalia asist\xc4\x83 la negocierea \xc3\xaentre cei doi viitori miri. _NEWLINE_\xc3\x8entre timp, fata naiv\xc4\x83 fusese sedus\xc4\x83 de Simion (Cornel Mihalache), un t\xc3\xa2n\xc4\x83r militar \xc3\xaen termen ce f\xc4\x83cea armata \xc3\xaen apropiere de casa unde locuia familia lui nea Gheorghe. Dup\xc4\x83 terminarea stagiului militar, t\xc3\xa2n\xc4\x83rul se angajeaz\xc4\x83 la Hotelul C\xc4\x83prioara, unde tat\xc4\x83l s\xc4\x83u era director. Amalia \xc3\xael a\xc8\x99teapt\xc4\x83 o perioad\xc4\x83 \xc8\x99i \xc3\xaei scrie, dar cum nu prime\xc8\x99te niciun r\xc4\x83spuns pleac\xc4\x83 \xc3\xaen c\xc4\x83utarea lui Simion. T\xc3\xa2n\xc4\x83rul pare \xc3\xaens\xc4\x83 cam distant. Fata \xc3\xaei m\xc4\x83rturise\xc8\x99te c\xc4\x83 a r\xc4\x83mas \xc3\xaens\xc4\x83rcinat\xc4\x83, la care reac\xc8\x9bia fostului militar este surprinz\xc4\x83toare (replica lui este: \xe2\x80\x9eDa? Ce chestie!\xe2\x80\x9d); el afirm\xc4\x83 c\xc4\x83 vrea s\xc4\x83 dea admitere la facultate, refuz\xc4\x83 ideea c\xc4\x83s\xc4\x83toriei \xc8\x99i \xc3\xaei propune fostei sale iubite s\xc4\x83 fac\xc4\x83 un avort, angaj\xc3\xa2ndu-se s\xc4\x83 o sprijine cu bani pentru a pl\xc4\x83ti un medic. Amalia vrea ini\xc8\x9bial s\xc4\x83 se sinucid\xc4\x83 \xc8\x99i se a\xc8\x99az\xc4\x83 pe \xc8\x99inele de tren, dar apoi decide s\xc4\x83 p\xc4\x83streze sarcina, ascunz\xc3\xa2ndu-i alcoolicului ei tat\xc4\x83 c\xc4\x83 este gravid\xc4\x83. _NEWLINE_Fata se duce la ora\xc8\x99 \xc8\x99i, cu ajutorul lui Fulviu, \xc3\xaei propune lui Grigore, acum \xc8\x99ofer pe ma\xc8\x99ina de gunoi, s\xc4\x83 se c\xc4\x83s\xc4\x83toreasc\xc4\x83 de form\xc4\x83 cu ea, oferindu-i 5.000 de lei \xc3\xaen acest sens. Fostul infractor vrea s\xc4\x83-\xc8\x99i refac\xc4\x83 via\xc8\x9ba \xc8\x99i se teme c\xc4\x83 \xc3\xaencercarea fetei de a-l convinge ar putea s\xc4\x83 trezeasc\xc4\x83 aten\xc8\x9bia mili\xc8\x9biei. Nemul\xc8\x9bumit de statutul s\xc4\x83u social, el \xc3\xael roag\xc4\x83 pe inginerul Ciovic\xc4\x83 (Ion Besoiu), o persoan\xc4\x83 cu influen\xc8\x9b\xc4\x83, s\xc4\x83-l ajute s\xc4\x83 ob\xc8\x9bin\xc4\x83 un serviciu mai bun. _NEWLINE_\xc3\x8entre timp vine iarna, iar Amalia vrea s\xc4\x83 se duc\xc4\x83 pentru a na\xc8\x99te la prietena ei, Nastasia (Gabriela R\xc4\x83tescu), care se m\xc4\x83ritase cu mili\xc8\x9bianul Vl\xc4\x83du\xc8\x9b. Fata nu reu\xc8\x99e\xc8\x99te s\xc4\x83 ajung\xc4\x83 la ora\xc8\x99 \xc8\x99i o apuc\xc4\x83 durerile facerii pe drum, n\xc4\x83sc\xc3\xa2nd \xc3\xaen cl\xc4\x83direa g\xc4\x83rii. Grigore se duce la spital \xc8\x99i o vede acolo pe Amalia, d\xc3\xa2ndu-\xc8\x99i seama c\xc4\x83 fata nu l-a min\xc8\x9bit c\xc4\x83 era gravid\xc4\x83. Nea Gheorghe \xc3\xae\xc8\x99i prime\xc8\x99te fata cu r\xc4\x83ceal\xc4\x83. Cuprins de remu\xc8\x99c\xc4\x83ri c\xc4\x83 nu a crezut-o, Grigore o caut\xc4\x83 pe Amalia \xc8\x99i \xc3\xaei spune c\xc4\x83 vrea s\xc4\x83 se c\xc4\x83s\xc4\x83toreasc\xc4\x83 cu ea de-adev\xc4\x83ratelea, deoarece o iube\xc8\x99te. Fata \xc3\xaei m\xc4\x83rturise\xc8\x99te c\xc4\x83 nu-l iube\xc8\x99te, la care Grigore r\xc4\x83spunde c\xc4\x83 \xe2\x80\x9eva veni \xc8\x99i asta\xe2\x80\x9d. _NEWLINE_Filmul se \xc3\xaencheie cu nunta Amaliei cu Grigore, na\xc8\x99 fiind inginerul Ciovic\xc4\x83. \xc3\x8en timp ce nunta\xc8\x99ii \xc3\xaencing o hor\xc4\x83 \xc3\xaen afara cortului nup\xc8\x9bial, t\xc3\xa2n\xc4\x83ra mireas\xc4\x83 r\xc4\x83m\xc3\xa2ne singur\xc4\x83 la o mas\xc4\x83 pustie, str\xc3\xa2ng\xc3\xa2ndu-\xc8\x99i copilul \xc3\xaen bra\xc8\x9be \xc8\x99i privind cu resemnare, dar \xc8\x99i cu speran\xc8\x9b\xc4\x83 spre viitor.\n_START_SECTION_\nProduc\xc8\x9bie\n_START_PARAGRAPH_\n\xc3\x8en evolu\xc8\x9bia cinematografiei rom\xc3\xa2ne\xc8\x99ti, anii '80 ai secolului al XX-lea s-au eviden\xc8\x9biat prin apari\xc8\x9bia unor scenarii \xe2\x80\x9eceva mai complicate \xc8\x99i mai colorate \xc3\xaen componenta sentimental\xc4\x83\xe2\x80\x9d. Printre complica\xc8\x9biile aduse \xc3\xaen scenarii se afl\xc4\x83 \xc8\x99i includerea unor personaje cu un trecut sumbru. Astfel, Amalia din Fructe de p\xc4\x83dure, care f\xc4\x83cuse un copil \xe2\x80\x9edin flori\xe2\x80\x9d, se c\xc4\x83s\xc4\x83tore\xc8\x99te cu un \xc8\x99ofer cu cazier. _NEWLINE_Scenariul filmului a fost scris de Dumitru Radu Popescu \xc8\x99i i-a pl\xc4\x83cut lui Alexandru Tatos, mai pu\xc8\x9bin finalul care i s-a p\xc4\x83rut superficial \xc8\x99i gr\xc4\x83bit. Regizorul a adaptat scenariul la rigorile cinematografice, potrivit propriilor sale exigen\xc8\x9be artistice, estetice \xc8\x99i morale._NEWLINE_Film\xc4\x83rile au fost realizate \xc3\xaen jude\xc8\x9bul Covasna, cu sprijinul organelor de partid \xc8\x99i de stat din acel jude\xc8\x9b. Filmul a fost realizat \xc3\xaen studiourile Centrului de Produc\xc8\x9bie Cinematografic\xc4\x83 Bucure\xc8\x99ti. Regizor secund a fost Ioan Pitaru. Colonelul Mihai Grozavu a fost folosit pe post de consilier la film\xc4\x83ri.\n_START_SECTION_\nRecep\xc8\x9bie\n_START_PARAGRAPH_\nFilmul Fructe de p\xc4\x83dure a avut premiera la 21 noiembrie 1983 \xc8\x99i a fost vizionat de 1.140.215 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_La momentul apari\xc8\x9biei, filmul a avut parte de recenzii \xc3\xaen general pozitive. Criticul Nicolae Ulieru considera c\xc4\x83 regizorul Alexandru Tatos \xe2\x80\x9erefuz\xc4\x83 deliberat, programatic, subiectele \xc2\xabu\xc8\x99oare\xc2\xbb, de circumstan\xc8\x9b\xc4\x83, orient\xc3\xa2ndu-se hot\xc4\x83r\xc3\xa2t spre filme \xc2\xabcu probleme\xc2\xbb, spre filme care-\xc8\x99i propun dezbaterea unor teme de neignorat ale actualit\xc4\x83\xc8\x9bii rom\xc3\xa2ne\xc8\x99ti; iar ceea ce reune\xc8\x99te filmele sale \xe2\x80\x93 dincolo de diversitatea aspectelor reflectate \xe2\x80\x93 este tema major\xc4\x83 a responsabilit\xc4\x83\xc8\x9bii faptelor proprii, o responsabilitate asumat\xc4\x83 con\xc8\x99tient, chiar dac\xc4\x83 riscul este singur\xc4\x83tatea, \xc3\xaenstr\xc4\x83inarea sau tragicul\xe2\x80\x9d._NEWLINE_Ioana Creang\xc4\x83 scria \xc3\xaentr-un articol publicat \xc3\xaen 1983 \xc3\xaen revista \xe2\x80\x9eRom\xc3\xa2nia literar\xc4\x83\xe2\x80\x9d c\xc4\x83 filmul \xe2\x80\x9epledeaz\xc4\x83 \xc3\xaen favoarea cultului pentru adev\xc4\x83r, pentru coinciden\xc8\x9ba g\xc3\xa2ndului cu fapta, pentru fidelitatea fa\xc8\x9b\xc4\x83 de structurile suflete\xc8\x99ti proprii. De asemenea, pledoaria este sus\xc8\x9binut\xc4\x83 pentru conservarea purit\xc4\x83\xc8\x9bii, dincolo de \xc3\xaent\xc3\xa2mpl\xc4\x83toarele erori care diminueaz\xc4\x83 procesul de elaborare filmic\xc4\x83\xe2\x80\x9d. \xc3\x8entr-o cronic\xc4\x83 publicat\xc4\x83 \xc3\xaen revista \xe2\x80\x9eCinema\xe2\x80\x9d (nr. 12/1983), Cristina Corciovescu eviden\xc8\x9biaz\xc4\x83 analogii dintre acest film \xc8\x99i filmele lui Federico Fellini sau Siberiada lui Andrei Mihalkov-Koncealovski, concluzion\xc3\xa2nd: \xe2\x80\x9eDar mai interesante ar fi trimiterile la \xc3\xaens\xc4\x83\xc8\x99i filmografia cuplului Tatos-Mih\xc4\x83ilescu. Mu\xc8\x99cata din cerdac, pata \xc3\xaens\xc3\xa2ngerat\xc4\x83 pe fundalul cenu\xc8\x99iu al unei zile ploioase, aminte\xc8\x99te de o alt\xc4\x83 mu\xc8\x99cat\xc4\x83, \xc3\xaentr-un alt cerdac, \xc3\xaen zorii unei zile de var\xc4\x83 din \xc2\xabDuios Anastasia trecea\xc2\xbb. Chipul Manuelei Boboc, prin armonia tr\xc4\x83s\xc4\x83turilor, puritatea z\xc3\xa2mbetului \xc8\x99i triste\xc8\x9bea privirii, aminte\xc8\x99te de cel al Andei Onesa \xc3\xaen rolul Anastasiei (este tipul de frumuse\xc8\x9be care sugereaz\xc4\x83 cel mai bine realizatorilor acel amestec de inocen\xc8\x9b\xc4\x83 \xc8\x99i obstinare caracteristic ambelor eroine (...). Hora din v\xc3\xa2rful mun\xc8\x9bilor \xc3\xae\xc8\x99i afl\xc4\x83 perechea \xc3\xaentr-o alt\xc4\x83 hor\xc4\x83 pe malul Dun\xc4\x83rii, iar lumea c\xc3\xa2rciumii, a v\xc3\xa2nz\xc4\x83torilor de alimentar\xc4\x83 \xc8\x99i a pozarilor se \xc3\xaenrude\xc8\x99te \xc3\xaendeaproape cu cea din \xc2\xabSecven\xc8\x9be\xc2\xbb\xe2\x80\x9d. _NEWLINE_\xc3\x8en \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), criticul C\xc4\x83lin C\xc4\x83liman afirma c\xc4\x83 \xe2\x80\x9eregizorul r\xc4\x83m\xc3\xa2ne consecvent sie\xc8\x99i, vorbind, \xc3\xaen stilul s\xc4\x83u - de un realism, uneori, abrupt -, despre via\xc8\x9b\xc4\x83, a\xc8\x99a cum \xc8\x99i-o dore\xc8\x99te omul, despre nevoia de dragoste, despre aspira\xc8\x9bia spre \xc3\xaenalt (pe care o relev\xc4\x83 primele metafore ale filmului: un vagonet gol urc\xc4\x83 printr-un nesf\xc3\xa2r\xc8\x99it, parc\xc4\x83, tunel de verdea\xc8\x9b\xc4\x83, de copaci drep\xc8\x9bi \xc8\x99i \xc3\xaenal\xc8\x9bi, pe versantul unui munte). Interpre\xc8\x9bi neprofesioni\xc8\x99ti \xc8\x99i actori versa\xc8\x9bi se \xc3\xaent\xc3\xa2lnesc \xc3\xaen distribu\xc8\x9bia de firesc a filmului\xe2\x80\x9d._NEWLINE_Criticul Tudor Caranfil a dat filmului trei stele din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eO t\xc3\xa2n\xc4\x83r\xc4\x83 care, din credulitate, a f\xc4\x83cut un pas gre\xc8\x99it, g\xc4\x83se\xc8\x99te for\xc8\x9ba de a dep\xc4\x83\xc8\x99i criza. Ca at\xc3\xa2\xc8\x9bia al\xc8\x9bii dintre colegii s\xc4\x83i, Tatos adopt\xc4\x83 \xc8\x99i el, servit de scenariul lui D.R.Popescu (Pr. ACIN), o estetic\xc4\x83 a sordidului. Totu\xc8\x99i, e diferit de ceilal\xc8\x9bi prin simpatia \xc8\x99i respectul pentru om, cu sensibila compasiune fa\xc8\x9b\xc4\x83 de in\xc8\x99i care se complac \xc3\xaen atare murd\xc4\x83rie. Secv. rapel: nunta cu dar, o afacere ca at\xc3\xa2tea altele \xc8\x99i Mihu\xc8\x9b scandalizat\xc4\x83: \xc2\xabAr\xc4\x83t eu ca una care mai e fat\xc4\x83 mare?\xc2\xbb\xe2\x80\x9d\n_START_SECTION_\nPremii\n_START_PARAGRAPH_\nScriitorul Dumitru Radu Popescu a primit \xc3\xaen anul 1983 Premiul pentru scenariu al Asocia\xc8\x9biei Cinea\xc8\x99tilor din Rom\xc3\xa2nia (ACIN) pentru filmul Fructe de p\xc4\x83dure (ex-aequo cu Malvina Ur\xc8\x99ianu pentru scenariul filmului Pe malul st\xc3\xaeng al Dun\xc4\x83rii albastre) , iar actorului Ion Fiscuteanu i s-a decernat o diplom\xc4\x83 de onoare pentru rolul s\xc4\x83u din acest film."